Broj: 711-I-1991-Pp-130-22/23-06-24

Zagreb, 10. srpnja 2023.

**FEDERIKA MOHOROVIĆ ČEKADA**

**Zamjenica gradonačelnika Grada Labina**

**Predmet: FEDERIKA MOHOROVIĆ ČEKADA, zamjenica gradonačelnika Grada**

 **Labina**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. srpnja 2023. godine odlučilo da u vašem predmetu **ne postoje pretpostavke za pokretanje postupka** vezano za moguću povredu odredbe članka 7.c) ZSSI-a.

Naime, Povjerenstvo je dana 17. veljače 2022. godine zaprimilo neanonimnu prijavu protiv obveznice Federike Mohorović Čekada u odnosu na činjenicu da je suprug obveznice angažiran za odvjetničke usluge u gradskoj tvrtki Vodovod Labin.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a, stoga je Federika Mohorovič Čekada povodom obnašanja dužnosti zamjenice gradonačelnika Grada Labina dužna poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku dopisom broj 711-I-245-Pp-130-22-02-21 od 01. ožujka 2022. godine od Grada Labina zatražilo očitovanje koja je osoba kao predstavnik Grada Labina imenovana kao član skupštine društva VODOVOD LABIN d.o.o. u razdoblju od svibnja 2017. pa nadalje. Također, Povjerenstvo je dopisom broj 711-I-246-Pp-130-22-03-21 od 01. ožujka 2022. godine od trgovačkog društva VODOVOD LABIN d.o.o. zatražilo da se očituje je li Dino Čekada, odvjetnik iz Pule, zastupao VODOVOD LABIN d.o.o., odnosno pružao odvjetničke usluge, u kojim predmetima, temeljem čije odluke, u kojem periodu i jesu li mu podmireni odvjetnički troškovi.

Trgovačko društvo VODOVOD LABIN d.o.o. očitovalo se na navedeno traženje Povjerenstva dopisom od 09. ožujka 2022. godine u kojem je navedeno da odvjetnik Dino Čekada temeljem Ugovora o zastupanju broj 14-188/2021, sklopljenog dana 12. srpnja 2021. godine, pruža za VODOVOD LABIN d.o.o. usluge zastupanja odnosno poduzimanja pravnih radnji na rješavanju imovinskopravnih odnosa za projekte rekontrukcije građevine infrastrukturne namjene vodoopskrbnog sustava te zahvata u prostoru infrastrukturne namjene vodnogospodarskog sustava. Navedeno je da je predmetni ugovor i dalje na snazi te da su odvjetničke usluge pravnog zastupanja koje su do sada poduzete za navedena dva projeka od strane odvjetnika Dina Čekade plaćene odnosno podmirene. Zaključno je navedeno da osim za dva navedena projekta, odvjetnik Dino Čekada nije zastupao niti pružao niti trenutno pruža druge odvjetničke usluge za VODOVOD LABIN d.o.o. U prilogu dopisa dostavljeni su preslik Izvatka iz sudskog registra za VODOVOD LABIN d.o.o., preslik Ugovora o zatsupanju broj 14-188/2021od 12. srpnja 2021. godine sa prihvaćenom ponudom broj 8-138/2021 od 07. srpnja 2021. godine, preslik računa broj 18/1-1 te preslik potvrde o plaćanju/podmirenju računa.

Grad Labin očitovao se na traženje Povjerenstva dopisom KLASA:701-01/22-01/1, URBROJ:2163-4-01-22-2, zaprimljenim kod Povjerenstva dana 17. ožujka 2022. godine, u kojem je navedeno da je funkciju predstavnika Grada Labina u Skupštini društva VODOVOD LABIN d.o.o. obnašao Tulio Demetlika do 02. kolovoza 2017. godine, dok gradonačelnik Grada Labina Valter Glavičić navedenu funkciju obnaša od 02. kolovoza 2017. pa nadalje te da imenovani ujedno od 26. rujna 2017. godine obavlja i funkciju predsjednika Skupštine društva.

Povjerenstvo je uvidom u Registar obveznika kojeg ustrojava i vodi, utvrdilo da je suprug obveznice Federike Mohorović Čekade Dino Čekada, čiji osobni podaci odgovaraju onima iz ugovora o zastupanju zaključenog između odvjetnika Dina Čekade i Grada Labina.

Člankom 5. stavkom 1. točkom 3. ZSSI-a propisano je da član obitelji obveznika bračni ili izvanbračni drug obveznika, životni partner i nefomalni životni partner, njegovi srodnici po krvi u uspravnoj lozi, braća i sestre obveznika te psovojitelj obveznika.

Uvidom u dostavljeni Ugovor o zastupanju utvrđeno je da je navedeni ugovor potpisan između odvjetnika Dina Čekade i trgovačkog društva VODOVOD LABIN d.o.o. zastupanog po direktoru Alenu Golji.

Iz izvatka iz sudskog registra vidljivo je da obveznica Ferderika Mohorović Čekada nije uključena u poslovanje društva, obzirom nije navedena niti među članovima nadzornog odbora društva.

Također, iz citiranih dopisa Grada Labina nesporno prozlazi da imenovana kao predstavnica Grada Labina nije nikada imenovana u Skupštinu navedenog trgovačkog društva.

Člankom 7. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Povjerenstvo ističe da je da je nesporno da je trgovačko društvo VODOVOD LABIN d.o.o. zaključilo ugovor o zatsupanju sa odvjetnikom Dinom Čekada, koji je suprug obveznice Federike Mohorović Čekade, međutim, također je nesporno utvrđeno da imenovana obveznica kao zamjenica gradonačelnika Grada Labina nije imala nikakvog utjecaja na odabir odvjetnika koji će zastupati navedeno društvo, s obzirom da iz dostavljene dokumentacije proizlazi da ista nije u Skupštini navedenog društva niti je na bilo koji drugi način bila uključena u poslovanje navedenog društva, niti je sudjelovala u sklapanju ugovora između odvjetnika Dine Čekada i trgovačkog društva VODOVOD LABIN d.o.o.

Slijedom svega navedenog, u ovom slučaju ne **postoje pretpostavke za pokretanje postupka** vezano za moguću povredu odredbe članka 7.c) ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Federika Mohorović Čekada, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana